**БЕОГРАДСКИ ВИКИ-МАРАТОН ЗА СЛОБОДУ МЕДИЈА**

*Београд, 18. новембар* - **OBC Transeuropa, у сарадњи са Викимедијом Србије и уз подршку Викимедије Италије, организоваће 21. новембра уређивачки маратон *Wiki4Media Freedom* (Вики за слободу медија) посвећен обогаћивању садржаја Википедије из области медијских слобода. Маратон ће се одржати у просторијама београдског Impact Hub-a (Македонска 21) од 10 до 14 часова.**

Маратон *[Вики за слободу медија](https://meta.wikimedia.org/wiki/Wiki4MediaFreedom_edit-a-thon)* има за циљ подстицање сарадње између активиста за слободу медија, новинара и добровољаца који уређују Википедију, ради побољшања доступности квалитетних садржаја на тему слободе изражавања и медијског плурализма, у оквиру највеће слободне интернет енциклопедије.

Догађај који ће окупити активисте, новинаре, медијске стручњаке и неколицину искусних википедијанаца, замишљен је као вишечасовно колективно креирање чланака везаних за неке од најактуелнијих проблема са којима се суочавају медијски системи европских земаља, као што су транспарентност власништва над медијима, концетрација медија, приступ информацијама од јавног значаја и аутоцензура. Посебна пажња биће посвећена ситуацији по питању медијских слобода у Србији и осталим земљама југоисточне Европе.

Након кратког уводног излагања, пропраћеног туторијалом о начину креирања садржаја на Википедији, уследиће вишечасовна уређивачка активност током које ће искусни википедијанци заједно са осталим учесницима радити на стварању нових чланака, проверавању извора и референци, као и допуњавању информација које недостају.

Овај догађај, који се реализује у оквиру пројекта *[European Centre for Press and Media Freedom](http://www.balcanicaucaso.org/eng/ECPMF)*, представља наставак иницијативе коју је [OBC Transeuropa](http://www.balcanicaucaso.org/eng) покренуо прошле године у сарадњи са Викимедијом Италије, а у склопу [ГЛАМ пројекта](https://rs.wikimedia.org/wiki/%D0%9F%D1%80%D0%BE%D1%98%D0%B5%D0%BA%D0%B0%D1%82:%D0%93%D0%9B%D0%90%D0%9C), усмереног ка двосмерној сарадњи са институцијама културе заинтересованим за сарадњу са Викимедијом у ширењу слободног знања.

За пријављивање за учешће у маратону отворена је регистрација на [овом линку](https://www.eventbrite.it/e/wiki4mediafreedom-belgrades-edit-a-thon-tickets-28889075001).

Представница OBC Transeuropa Rossella Vignola и представник Викимедије Италије Niccolò Carantiбиће на располагању за медије од недеље, 20. новембра.